আইনের প্রতি শ্রদ্ধাশীল হওয়ার জন্য অহরহ আহ্বান জানাচ্ছেন দেশের জ্ঞানীজন, গুণীজন। আইনের শাসন কায়েমের জন্য দীর্ঘ রাজনৈতিক সংগ্রাম করছে বিভিন্ন রাজনৈতিক দল। নৈতিকতার পক্ষে বয়ান করছেন সব ঊর্ধ্বতন কর্মকর্তা। কিন্তু বাংলাদেশের অভ্যন্তরে নৈতিকতার চর্চা, আইনের প্রতি সম্মান ইত্যাদি কী রকম এবং কতটুকু, সেটা বোঝানোর জন্য এই কলামের শুরুর দিকেই কয়েকটি উদাহরণ দিয়েছি। আজ পাঠক যখন এই কলাম পড়ছেন; গত সপ্তাহের ছয় দিন এবং এই সপ্তাহের দু’দিন ঢাকা চট্টগ্রামসহ বিভিন্ন বড় শহরে কোমলমতি ছাত্রদের আন্দোলন সম্বন্ধে অবগত আছেন। পাঠকের জানার আংশিক উৎস হলো টেলিভিশনের নিউজ, আংশিক উৎস পত্রিকায় প্রকাশিত সংবাদ এবং যারা অভ্যস্ত তাদের জন্য বৃহৎ ও গুরুত্বপূর্ণ উৎস হলো সামাজিক যোগাযোগের মাধ্যম ফেসবুক ও টুইটার। কত বড় বড় মানুষের গাড়ির কাগজপত্র ঠিক নেই, সেটা বাংলাদেশের মানুষ আবিষ্কার করল। কত বড় বড় মানুষের নিজের অথবা তার মালিকানাধীন গাড়ির ড্রাইভারের ড্রাইভিং লাইসেন্স নেই বা মেয়াদোত্তীর্ণ, সেটাও মানুষ আবিষ্কার করল।